Steve Redgrave

Sir Stephen Geoffrey Redgrave (23.3. 1962.-), je britanski veslač koji je osvojio 5 uzastopnih zlatnih medalja na Olimpijskim igrama u razdoblju od 1984 to 2000, te još jednu dodatnu broncu 1988. godine. 

Kao jedan od rijetkih sportaša kojem je uspio taj fantastični doseg, Redgrave se smatra najuspješnijim veslačem uopće te najuspješnijim britanskim olimpijcem. U dugogodišnjoj karijeri je osim olimpijskih medalja osvojio i impozantnih 9 zlatnih medalja na Svjetskim prvenstvima.

Veslačka karijera 

Redgrave je veslač od skoro 2 metra visine i težak oko 100 kg (kada je u natjecateljskoj formi). Fizička pripremljenost je uvijek bila vrhunska, tako da je jednom prilikom bio svjetski prvak i na veslačkom ergometru, spravi koja precizno mjeri formu veslača. Veslao je uglavnom rimen discipline, gdje svaki veslač barata samo jednim veslom, a najveće dosege je postigao u dvojcu bez kormilara te četvercu bez kormilara. Pobjede je postizao u različitim kombinacijama i s različitim partnerima, što još više ističe njegovu kvalitetu i postojanost.

Ono što posade u kojima je veslao Redgrave posebno odlikuje nije dominantnost u utrkama, već njihova stabilnost. Po fizičkim i tehničkim karakteristikama bile su to odlične posade, ali često su takvi bili i konkurenti. Redgrave nije u utrkama pobjeđivao s lakoćom, većina važnih utrka su bile vrlo teške i dobijene s malom razlikom u cilju. Primjerice od 5 pobjeda na Olimpijskim igrama njih četiri je bilo s razlikom manjom od dvije sekunde! Ipak, utrku nakon utrke, godinu za godinom, uvijek je u teškim utrkama Redgrave bio taj koji je najčešće izlazio kao pobjednik, što govori osim o iznimnoj fizičkoj spremi i o fantastičnoj mentalnoj čvrstoći.

Njegovi nastupi zadnjih godina karijere su bili otežani bolešću, jer mu je 1997 dijagnosticiran dijabetes. Ta činjenica najbolje govori s kakvom odlučnošću i voljom je Redgrave pristupao veslanju kad ga niti strogi režim prehrane i terapija vezanih za bolest nisu mogli odvratiti od pobjedničkih nastupa.

Aktivnosti nakon veslačke karijere 
Redgrave je ostao aktivan u javnom životu u svojoj domovini i šire i nakon završetka sportske karijere. Često nastupa kao pozvani govornik, gdje posebno mladima prenosi svoja životna iskustva i nazore. Autor je i nekoliko knjiga, koje dijelom govore o veslanju, ali se mogu čitati i kao inspirativno štivo o upornosti, ciljevima i životnoj borbi. Jednu knjigu je posvetio i svojoj borbi s dijabetesom.

1989/1990 je bio član britanske posade u bobu četverosjedu, iako bez značajnijih međunarodnih rezultata.

2001 godine je proglašen vitezom Ujedinjenog Kraljevstva.

Redgrave se često susreće na raznim dobrotvornim akcijama. U travnju 2006 je nastupajući na maratonu u Londonu po treći put, sakupio preko 1.000.000 GBP za dobrotvorne svrhe!

Ostvareni rezultati 

 Olimpijske medalje: 5 zlata, 1 Bronca 
 Medalje na Svjetskim prvenstvima: 9 zlata, 2 srebra, 1 Bronca
 Medalje na Svjetskim prvenstvima za juniore: 1 srebro

Olimpijske igre 
 2000 - Zlato, četverac bez kormilara (sa Matthew Pinsentom, Tim Fosterom i James Cracknellom)
 1996 - Zlato, dvojac bez kormilara (sa Matthew Pinsentom)
 1992 - Zlato, dvojac bez kormilara (sa Matthew Pinsentom)
 1988 - Zlato, dvojac bez kormilara (s Andy Holmesom)
 1988 - Bronca, dvojac s kormilarom (sa Andy Holmesom i Patrick Sweeneyem)
 1984 - Zlato, Coxed Four (sa Martin Crossom, Adrian Ellisonom, Andy Holmesom i Richard Budgettom).

Svjetska prvenstva 

 1999 - Zlato, četverac bez kormilara (sa James Cracknellom, Ed Coodom i Matthew Pinsentom)
 1998 - Zlato, četverac bez kormilara (sa James Cracknellom, Tim Fosterom i Matthew Pinsentom)
 1997 - Zlato, četverac bez kormilara (sa James Cracknellom, Tim Fosterom i Matthew Pinsentom)
 1995 - Zlato, dvojac bez kormilara (sa Matthew Pinsentom)
 1994 - Zlato, dvojac bez kormilara (sa Matthew Pinsentom)
 1993 - Zlato, dvojac bez kormilara (sa Matthew Pinsentom)
 1991 - Zlato, dvojac bez kormilara (sa Matthew Pinsentom)
 1990 - Bronca, dvojac bez kormilara (sa Matthew Pinsentom)
 1989 - Srebro, dvojac bez kormilaa (sa Simon Berrisfordom)
 1987 - Zlato, dvojac bez kormilara (s Andy Holmesom)
 1987 - Srebro, dvojac sa kormilarom (sa Andy Holmesom i Patrick Sweeneyem)
 1986 - Zlato, dvojac sa kormilarom (sa Andy Holmesom i Patrick Sweeneyem)
 1985 - 12. mjesto, samac
 1983 - Samac, bez plasmana
 1982 - 6. mjesto, četverac skul
 1981 - 8. mjesto, četverac skul

Svjetska prvenstva za juniore 

 1980 - Srebro, dvojac na pariće
 1979 - Samac, bez plasmana

Redgrave, Steve
Redgrave, Steve
Redgrave, Steve